鹿鳴燕禮成貽解元諸友并呈通判寺簿兄及衆同官五首  其五
作者：羅願
朝代：宋

paragraphs: 士有未就駕，郡守身勸之。
君觀漢詔中，有此勤懇詞。
由來賢俊人，出處每委蛇。
譬彼未嫁女，深閨秀容姿。
施衿有所適，婉孌終自持。
漢俗尚如此，前世當可知。
勉哉策名者，不但好爵縻。
君臣有明義，行矣方自茲。
惟當秉高節，長副此心期。